RJH เปิดเทรดวันแรกเหนือจอง 26% จากราคา IPO 16 บ.
RJH เปิดเทรดวันแรกเหนือจอง 26% จากราคา IPO 16 บ. ล่าสุด ณ เวลา 10.13 น. ราคาอยู่ที่ 20.30 บาท บวก 4.30 บาท หรือ 26.88% สูงสุด 22.10 บาท ต่ำสุด 20.20 บาท ด้วยมูลค่าซื้อขาย 106.99 ล้านบาท
1 ก.ย. 2559

ผู้สื่อข่าวรายงานว่า ราคาบริษัท โรงพยาบาลราชธานี จำกัด (มหาชน) หรือ RJH ณ เวลา 10.13 น. ราคาอยู่ที่ 20.30 บาท บวก 4.30 บาท หรือ 26.88% สูงสุด 22.10 บาท ต่ำสุด 20.20 บาท ด้วยมูลค่าซื้อขาย 106.99 ล้านบาท โดยมี บริษัท แอสเซท โปร แมเนจเม้นท์ จำกัด (APM) เป็นที่ปรึกษาทางการเงิน
นายแพทย์วชิระ วุฒิกุลประพันธ์ กรรมการผู้จัดการ RJH เปิดเผยว่า ในวันนี้ (1 ก.ย.) หุ้น RJH จะเข้าซื้อขายเป็นวันแรก มีความเชื่อมั่นว่าราคาหุ้น RJH น่าจะยืนเหนือราคาไอพีโอที่ 16 บาทได้ เนื่องจากราคาดังกล่าวมีส่วนลดให้นักลงทุนพอสมควร ส่วนราคาหุ้นจะร้อนแรงหรือไม่ก็ต้องดูบรรยากาศการลงทุนรวมด้วย คณะผู้บริหารมีความตั้งใจและมุ่งมั่นให้ธุรกิจของโรงพยาบาลราชธานีเติบโตไปข้างหน้าอย่างมั่นคง และหลังจากที่ได้รับเงินจากการระดมทุนเข้ามากว่า 1.1 พันล้านบาท จะยิ่งทำให้ RJH มีศักยภาพและความแข็งแกร่งทั้งในแง่การดำเนินงานและฐานะการเงิน ซึ่งก็คงจะสะท้อนไปกับราคาหุ้น
“ความเชื่อมั่นของนักลงทุนนั้นมาจากความเชื่อมั่นในโอกาสและการเติบโตของบริษัท ซึ่งเป็นโรงพยาบาลชั้นนำในจังหวัดพระนครศรีอยุธยา และภาคกลางตอนล่างที่มีศักยภาพในการแข่งขันที่โดดเด่นและมีความพร้อมที่จะเติบโตต่อไปในอนาคต หลังจากเข้าจดทะเบียนใน SET แล้วคณะผู้บริหารยืนยันว่าจะมุ่งมั่นบริหารงานให้มีประสิทธิภาพสูงสุด และจะเดินหน้าขยายงานเพื่อให้ธุรกิจเติบโต” กรรมการผู้จัดการ RJH กล่าว